b'\n_START_ARTICLE_\nEdukacin\xc4\x97 animacija\n_START_SECTION_\nAnimacija, skirta edukacijai\n_START_PARAGRAPH_\nPedagogai entuziastingai \xc4\x97m\xc4\x97 naudotis kompiuterin\xc4\x97s animacijos teikiama galimybe atvaizduoti dinami\xc5\xa1k\xc4\x85 turin\xc4\xaf. Pavyzd\xc5\xbeiui, programa PowerPoint, leid\xc5\xbeianti nesud\xc4\x97tingai naudoti animacinius elementus, gali pad\xc4\x97ti sukurti itin efektyvi\xc4\x85 edukacin\xc4\x99 animacij\xc4\x85. D\xc4\x97l to, kad animacija leid\xc5\xbeia ai\xc5\xa1kiai pavaizduoti poky\xc4\x8dius laike (laikinus poky\xc4\x8dius), ji, rodos, idealiai tinka proces\xc5\xb3 ir proced\xc5\xabr\xc5\xb3 mokymui. Naudojama dinami\xc5\xa1kam turiniui pristatyti, animacija gali atvaizduoti tiek pozicijos, tiek formos poky\xc4\x8dius, kurie yra esminiai tokio pob\xc5\xabd\xc5\xbeio dalyko mokymosi procese. Tai taip pat padeda mokiniams gauti auk\xc5\xa1\xc4\x8diausi\xc4\x85 \xc4\xafvertinim\xc4\x85._NEWLINE_Prie\xc5\xa1ingai nei stati\xc5\xa1ki vaizdai, animacija gali pavaizduoti laikin\xc4\x85 pokyt\xc4\xaf tiesiogiai (vietoj netiesioginio to vaizdavimo naudojant pagalbinius \xc5\xbeenklus, tokius, kaip rodykl\xc4\x97s ar judesio linijos). Naudojant animacij\xc4\x85 vietoj stati\xc5\xa1k\xc5\xb3 grafini\xc5\xb3 element\xc5\xb3, i\xc5\xa1vengiama \xc5\xa1i\xc5\xb3 papildom\xc5\xb3 \xc5\xbeenkl\xc5\xb3 naudojimo, tad vaizdiniai tampa ne tik paprastesni ir ne tokie chaoti\xc5\xa1ki, bet taip pat gyvesni, \xc4\xaftraukiantys ir labiau intuityviai suvokiami. Tuo pa\xc4\x8diu, besimokan\xc4\x8diajam nereikia interpretuoti pagalbini\xc5\xb3 \xc5\xbeenkl\xc5\xb3 ir stengtis padaryti i\xc5\xa1vadas apie poky\xc4\x8dius, kuriuos jie apibendrina. Tokios interpretacijos ir i\xc5\xa1vados gali pareikalauti tam tikro lygio grafikos suvokimo \xc4\xafg\xc5\xabd\xc5\xbei\xc5\xb3, kuri\xc5\xb3 besimokantysis neturi. Animuota, poky\xc4\x8dius perteikianti informacija, gali b\xc5\xabti nesunkiai suvokiama tiesiogiai per ekran\xc4\x85, ir taip besimokan\xc4\x8diajam nebereikia numanyti jud\xc4\x97jimo i\xc5\xa1 stati\xc5\xa1k\xc5\xb3 vaizd\xc5\xb3. \xc5\xa0is pavyzdys galb\xc5\xabt \xc5\xa1iek tiek perd\xc4\x97tas, bet tai pana\xc5\xa1u \xc4\xaf pabu\xc4\x8diavim\xc4\x85 vietoj skaitymo apie bu\xc4\x8din\xc4\xaf.\n_START_SECTION_\nAr animacija padeda mokytis?\n_START_PARAGRAPH_\nI\xc5\xa1 pirmo \xc5\xbevilgsnio gali pasirodyti, jog animacijos tur\xc4\x97t\xc5\xb3 puikiai tikti dinami\xc5\xa1ko turinio atvaizdavimui. Ta\xc4\x8diau tyrimais \xc4\xafrodyta, kad mokymosi efektyvumas naudojant animacijas yra prie\xc5\xa1taringas. \xc4\xaevair\xc5\xabs tyrimai lygino \xc5\xa1vietimo efektyvum\xc4\x85 naudojant nejudan\xc4\x8dius ir animuotus rodinius skirting\xc5\xb3 sri\xc4\x8di\xc5\xb3 turiniui. Vieni tyrimai parod\xc4\x97 teigiamus animacijos naudojimo mokymuisi rezultatus, o kiti ne\xc4\xafrod\xc4\x97 jokio efekto arba net atskleid\xc4\x97 neigiam\xc4\x85 poveik\xc4\xaf mokymuisi. Apskritai, galima daryti i\xc5\xa1vad\xc4\x85, jog animacija n\xc4\x97ra i\xc5\xa1 esm\xc4\x97s efektyvesn\xc4\x97 nei stati\xc5\xa1ki vaizdai. Animacijos efektyvum\xc4\x85 mokymuisi nulemia specifiniai kiekvienos animacijos bruo\xc5\xbeai ir kaip ji panaudojama.\n_START_SECTION_\nAr animacija padeda grei\xc4\x8diau mokytis?\n_START_PARAGRAPH_\nGerai sukurtos animacijos gali pad\xc4\x97ti studentams mokytis grei\xc4\x8diau ir lengviau. Jos taip pat gali pasitarnauti mokytojams, kai reikia paai\xc5\xa1kinti sud\xc4\x97tingas temas, jas vizualizuoti. Suvokimo sunkum\xc5\xb3 kyla tada, kai tos temos reikalauja matematini\xc5\xb3 \xc4\xafg\xc5\xabd\xc5\xbei\xc5\xb3 ar fantazijos. Pavyzd\xc5\xbeiui, elektros srov\xc4\x97 yra nematoma, tod\xc4\x97l studentams prad\xc5\xbeioje sunku suprasti elektros grandin\xc4\x97s veikimo proces\xc4\x85. \xc4\xae pagalb\xc4\x85 pasitelkiant kompiuterizuot\xc4\x85 animacij\xc4\x85, mokymasis ir mokymas gali tapti lengvesniu, greitesniu ir \xc4\xaftraukian\xc4\x8diu.\n_START_SECTION_\nMokymosi efektyvumas\n_START_PARAGRAPH_\nKod\xc4\x97l kartais animacija nesuteikia efektyvumo mokymuisi? Viena i\xc5\xa1 galim\xc5\xb3 prie\xc5\xbeas\xc4\x8di\xc5\xb3 yra ta, kad tikslin\xc4\x97 besimokan\xc4\x8di\xc5\xb3j\xc5\xb3 grup\xc4\x97 negali pakankamai \xc4\xafsisavinti ir suprasti pristatomos informacijos. Pavyzd\xc5\xbeiui, kai dalyko esm\xc4\x97 yra sud\xc4\x97tinga, besimokantieji gali b\xc5\xabti perkrauti animuot\xc5\xb3 pristatym\xc5\xb3._NEWLINE_Tai susij\xc4\x99 su vizualumo suvokimu ir \xc5\xbemogaus kognityviniu informacijos sisteminimu. \xc5\xbdmogaus suvokimo ir kognityvin\xc4\x97s sistemos turi ribotas galimybes apdoroti informacij\xc4\x85. Jei \xc5\xa1ie limitai yra vir\xc5\xa1ijami, naudojant papildomas animacijas, mokymosi kokyb\xc4\x97 gali nukent\xc4\x97ti. Pavyzd\xc5\xbeiui, tempas, kuriuo informacija yra pristatoma animacijos pagalba, gali vir\xc5\xa1yti greit\xc4\xaf, kuriuo mokinys efektyviai apdoroja informacij\xc4\x85. Tokiu atveju, sunku suprasti, k\xc4\x85 norima pasakyti animuotu pristatymu._NEWLINE_\xc5\xa0ios situacijos sprendimo b\xc5\xabdas ai\xc5\xa1kus: sul\xc4\x97tinti informacijos pateikimo temp\xc4\x85, suma\xc5\xbeinti animacijos kiek\xc4\xaf bei papildyti pristatym\xc4\x85 ra\xc5\xa1ytiniais paai\xc5\xa1kinimais. Vargu, ar geresnis mokymasis pasiekiamas neapgalvotai pakei\xc4\x8diant stati\xc5\xa1k\xc4\x85 grafik\xc4\x85 \xc4\xaf animacij\xc4\x85, bet tai \xc4\xafmanoma kartu papildant j\xc4\x85 ir tekstiniu paai\xc5\xa1kinimu._NEWLINE_Kitas pasi\xc5\xablymas, kaip spr\xc4\x99sti tokias informacijos \xc4\xafsisavinimo problemas, yra suteikti besimokan\xc4\x8diajam galimyb\xc4\x99 pa\xc4\x8diam kontroliuoti animacijos veikim\xc4\x85. Naudotojo valdomos animacijos leid\xc5\xbeia mokiniams pagal j\xc5\xb3 poreikius kontroliuoti tokius aspektus kaip rodymo greitis ir kryptis, \xc5\xbeym\xc4\x97s ir garsiniai komentarai.\n_START_SECTION_\nEsminio suvokimo ir temos aktualumo prie\xc5\xa1prie\xc5\xa1a\n_START_PARAGRAPH_\nMokomojo dalyko sud\xc4\x97tingumas n\xc4\x97ra vienintel\xc4\x97 problema, su kuria susiduria besimokantieji naudodamiesi animacija. Problem\xc5\xb3 gali sukelti ir rodom\xc5\xb3 vaizd\xc5\xb3 suvokimo sud\xc4\x97tingumas. Prastai parengtoje animacijoje informacija, kuri\xc4\x85 besimokantieji pastebi lengviausiai, gali b\xc5\xabti ne ta, kuri turi did\xc5\xbeiausi\xc4\x85 reik\xc5\xa1m\xc4\x99, o svarbiausia informacija gali tapti gana nepastebima. De\xc5\xa1in\xc4\x97je galite pamatyti \xc5\xa1ios problemos pavyzd\xc4\xaf: ma\xc5\xbea juoda detal\xc4\x97, sulaikanti vanden\xc4\xaf siurblio kapsul\xc4\x97je (d\xc4\x97l ko ir i\xc5\xa1 siurblio i\xc5\xa1teka vanduo) nepatraukia d\xc4\x97mesio taip kaip akyse mirgantis paveiksl\xc4\x97lio fonas ar ry\xc5\xa1kiai \xc5\xbealia siurblio svirtis auk\xc5\xa1tyn \xc5\xbeemyn judinanti ry\xc5\xa1kiaspalv\xc4\xaf raudon\xc4\x85 st\xc5\xabmokl\xc4\xaf centrin\xc4\x97je siurblio dalyje._NEWLINE_Akivaizdu, kad informacijos pastebimumas neb\xc5\xabtinai sutampa su jos aktualumu mokymosi procesui: besimokan\xc4\x8di\xc5\xb3j\xc5\xb3 d\xc4\x97mes\xc4\xaf ne visada tur\xc4\x97t\xc5\xb3 patraukti labiausiai i\xc5\xa1siskirian\xc4\x8dios ir lengviausiai pastebimos animuoto ekrano detal\xc4\x97s. Tod\xc4\x97l animacija netur\xc4\x97t\xc5\xb3 b\xc5\xabti pateikiama be konteksto: kartu su ja reikia papildomo paai\xc5\xa1kinimo. Kitaip sakant, pridedamas tekstas tur\xc4\x97t\xc5\xb3 pakoreguoti galimai prastai perteikiam\xc4\x85 analogij\xc4\x85 tarp vaizduojamos funkcijos suvokimo ir jos temin\xc4\x97s svarbos._NEWLINE_\xc5\xa0i problema gali i\xc5\xa1kilti tiek su stati\xc5\xa1ka, tiek su animuota grafika. D\xc4\x97l tam tikr\xc5\xb3 vizualini\xc5\xb3 erdvini\xc5\xb3 ry\xc5\xa1i\xc5\xb3 tarp vaizduojam\xc5\xb3 objekt\xc5\xb3, besimokan\xc4\x8di\xc5\xb3j\xc5\xb3 d\xc4\x97mes\xc4\xaf kai kurios stati\xc5\xa1kos ekrano dalys patraukia labiau nei kitos. Pavyzd\xc5\xbeiui, centre esantis gana didelis, ne\xc4\xafprastos formos ir ry\xc5\xa1kios kontrastingos spalvos ar tekst\xc5\xabros objektas i\xc5\xa1siskiria i\xc5\xa1 bendro ekrano vaizdo ir yra lengviau pastebimas. Taip kiti ekrane vaizduojami objektai susilaukia ma\xc5\xbeiau d\xc4\x97mesio._NEWLINE_Tinkamai parengta mokomoji grafika pasinaudoja \xc5\xa1iuo suvokimo efektu: ji manipuliuoja ekrano savyb\xc4\x97mis tam, kas nukreipt\xc5\xb3 besimokan\xc4\x8diojo d\xc4\x97mes\xc4\xaf \xc4\xaf svarbiausi\xc4\x85 informacij\xc4\x85. Tai leid\xc5\xbeia u\xc5\xbetikrinti, kad besimokantysis pasteb\xc4\x97s ir gaus vis\xc4\x85 reikiam\xc4\x85 informacij\xc4\x85. Deja, daug \xc5\xa1vietimui skirt\xc5\xb3 animacij\xc5\xb3 nesugeba to u\xc5\xbetikrinti tod\xc4\x97l animacijos dizaineriai tur\xc4\x97t\xc5\xb3 \xc4\xaf tai atsi\xc5\xbevelgti.\n_START_SECTION_\nDinaminis kontrastas (Judesio kontrastas)\n_START_PARAGRAPH_\nStati\xc5\xa1k\xc4\x85 grafik\xc4\x85 ver\xc4\x8diant animuota, atitikimas tarp vaizdo ir tuo vaizdu perduodamos informacijos d\xc4\x97l tam tikr\xc5\xb3 vaizdo suvokimo savybi\xc5\xb3 suma\xc5\xbe\xc4\x97ja. D\xc4\x97l savo dinamini\xc5\xb3 savybi\xc5\xb3, edukacin\xc4\x97 animacija susiduria su statinei grafikai neb\xc5\xabdingu informacijos \xc4\xafsisavinimo i\xc5\xa1\xc5\xa1\xc5\xabkiu. Besikei\xc4\x8dian\xc4\x8dios vaizdo detal\xc4\x97s labiau patraukia besimokan\xc4\x8diojo asmens d\xc4\x97mes\xc4\xaf. Jei dinaminis kontrastas tarp keli\xc5\xb3 vaizd\xc5\xb3 ir j\xc5\xb3 aplinkos yra pakankamas (vaizd\xc5\xb3 pasikeitimas\xc2\xa0\xe2\x80\x93 \xc5\xbeymus), efektas gali b\xc5\xabti labai \xc4\xaftikinamas suvokimo prasme. Atrodo, jog fundamentaliame lygmenyje m\xc5\xabs\xc5\xb3 suvokimo sistema yra pritaikyta aptikti ir sekti tokius pakeitimus, neatsi\xc5\xbevelgiant \xc4\xaf turinio svarb\xc4\x85. Prie\xc5\xa1ingai nei anks\xc4\x8diau aptarti statiniai (nekintantys) paveikslai, suvokimo prasme \xc4\xaftikinantys (\xc5\xa1iuo atveju, d\xc4\x97l savo dinamini\xc5\xb3 savybi\xc5\xb3) vaizdai neb\xc5\xabtinai turi temati\xc5\xa1kai atitikti konkre\xc4\x8di\xc4\x85 mokymosi u\xc5\xbeduot\xc4\xaf._NEWLINE_De\xc5\xa1in\xc4\x97je pateiktoje animacijoje, didelis raudonas stumoklis yra \xc5\xbeymiai labiau pastebimas nei ma\xc5\xbeas juodas vo\xc5\xbetuvas d\xc4\x97l dviej\xc5\xb3 prie\xc5\xbeas\xc4\x8di\xc5\xb3: vizualini\xc5\xb3 charakteristik\xc5\xb3 (spalva, dydis, forma) ir auk\xc5\xa1to dinaminio kontrasto su aplinka lygio._NEWLINE_Klaidinantis dinaminio kontrasto efektas gali sukelti problem\xc5\xb3 tiems, kuriems tr\xc5\xabksta \xc5\xbeini\xc5\xb3 apie animacijoje pavaizduot\xc4\x85 rei\xc5\xa1kin\xc4\xaf. \xc5\xa0ie moksleiviai gali b\xc5\xabti stipriai paveikti tiesioginio animacijos suvokimo efekto ir suprasti pristatom\xc4\x85 informacij\xc4\x85 pirma pasteb\xc4\x97dami konkre\xc4\x8dias detales ir tik po to jungdami jas \xc4\xaf bendr\xc4\x85 sistem\xc4\x85 (angl. bottom-up). Pavyzd\xc5\xbeiui, \xc5\xbei\xc5\xabrint \xc4\xaf vaizd\xc4\x85, j\xc5\xb3 d\xc4\x97mesys nukreipiamas \xc4\xaf elementus, kurie turi i\xc5\xa1skirtines dinamines savybes (labiausiai juda). Rezultatas yra toks, jog moksleivius sudomins nesvarbi informacija vien d\xc4\x97l savo \xc4\xaftikinamumo savybi\xc5\xb3._NEWLINE_Vis d\xc4\x97lto moksleiviai, turintys pakankam\xc4\x85 konkre\xc4\x8dios srities \xc5\xbeini\xc5\xb3 lyg\xc4\xaf, yra ma\xc5\xbeiau veikiami animacijos \xc4\xaftikinamumo. Taip yra d\xc4\x97lto, kad j\xc5\xb3 d\xc4\x97mes\xc4\xaf dideliu mastu kreipia j\xc5\xb3 turimos \xc5\xbeinios \xc4\xaf tuos nagrin\xc4\x97jamo dalyko aspektus, kurie yra svarbiausi (nepriklausomai nuo j\xc5\xb3 suvokimo). Rezultatas yra toks: \xc5\xbei\xc5\xabr\xc4\x97jimo \xc4\xaf vaizd\xc4\x85 metu, moksleiviai informacij\xc4\x85 \xc4\xafsisavina pirmiausiai ap\xc5\xbevelgdami sistemos visum\xc4\x85 ir v\xc4\x97liau j\xc4\x85 skaidydami \xc4\xaf posistemius ir smulkesnes dalis (angl. top-down). Nagrin\xc4\x97dami siurbimo sistemos animacij\xc4\x85, ma\xc5\xbe\xc4\x85 juod\xc4\x85 vo\xc5\xbetuv\xc4\x85 pasteb\xc4\x97s tie moksleiviai, kurie jau yra pa\xc5\xbe\xc4\xafstami su bendraisiais siurblio veikimo principais. Taip yra d\xc4\x97lto, kad j\xc5\xb3 turimos \xc5\xbeinios nukreipia juos ie\xc5\xa1koti svarbiausi\xc5\xb3 (net vizualiai ne toki\xc5\xb3 reik\xc5\xa1ming\xc5\xb3) mechanizmo dali\xc5\xb3.\n_START_SECTION_\nEdukacin\xc4\x97 animacija Lietuvoje\n_START_PARAGRAPH_\nEdukacin\xc4\x97s animacijos s\xc4\x85voka apima \xc4\xafvairius animacijos panaudojimo b\xc5\xabdus, kurie naudojami edukacijos tikslais. Tai gali b\xc5\xabti pavien\xc4\x97s animuotos iliustracijos, mokomieji filmukai, animuoti pristatymai, \xc5\xbeaidimai ir t. t. Toliau aptariami didesnio m\xc4\x85sto edukacin\xc4\x97s animacijos atvejai\xc2\xa0\xe2\x80\x93 filmukai ir \xc5\xbeaidimai.\n_START_SECTION_\nEdukaciniai filmukai\n_START_PARAGRAPH_\nLietuvi\xc5\xa1k\xc5\xb3 edukacini\xc5\xb3 kaip ir apskritai animacini\xc5\xb3 filmuk\xc5\xb3, yra ma\xc5\xbeai._NEWLINE_Pasitaiko projekt\xc5\xb3, iniciatyv\xc5\xb3, raginan\xc4\x8di\xc5\xb3 juos kurti, ta\xc4\x8diau tai tik pavieniai atvejai. Vienas i\xc5\xa1 toki\xc5\xb3 pavieni\xc5\xb3 projekt\xc5\xb3 pavyzd\xc5\xbei\xc5\xb3 yra Lietuvos teatro, muzikos ir kino muziejaus vykdoma animacijos edukacin\xc4\x97 programa._NEWLINE_\xc5\xa0is muziejus greta kit\xc5\xb3 \xc4\xafvairi\xc5\xb3 edukacini\xc5\xb3 program\xc5\xb3 si\xc5\xablo moksleiviams ir animacijos edukacin\xc4\x99 program\xc4\x85. Jos metu, kartu su moksleiviais kuriami \xc4\xafvair\xc5\xabs animaciniai filmukai, skaitomos paskaitos apie animacij\xc4\x85 (k\xc5\xabrimo principus, technikas), rodomi lietuvi\xc5\xb3 kurti filmukai. 2012 metais vaikai, naudodamiesi muziejuje esan\xc4\x8diomis priemon\xc4\x97mis bei \xc4\xafvairiomis animacijos technikomis (pikselizacija, pie\xc5\xa1imu, aplikacija), kartu su animacijos profesionaliais k\xc5\xabr\xc4\x97 eksperimentin\xc4\xaf animacin\xc4\xaf film\xc4\x85 \xe2\x80\x9eEksponat\xc5\xb3 \xc5\xa1okis\xe2\x80\x9c. Vilniaus savivaldyb\xc4\x97s tinklalapyje galite pamatyti vien\xc4\x85 vaik\xc5\xb3 kurt\xc4\x85 animacin\xc4\xaf film\xc4\x85.\n_START_SECTION_\nEdukaciniai \xc5\xbeaidimai\n_START_PARAGRAPH_\nEdukacin\xc4\x97s animacijos ry\xc5\xa1kiausiu pavyzd\xc5\xbeiu Lietuvoje der\xc4\x97t\xc5\xb3 laikyti edukacinius \xc5\xbeaidimus ir \xc5\xa1ioje srityje lyderiaujan\xc4\x8di\xc4\x85 \xc4\xafmon\xc4\x99 \xe2\x80\x9eUAB Edukacin\xc4\x97s sistemos\xe2\x80\x9c. Savo produkcij\xc4\x85 \xc4\xafmon\xc4\x97 kuria glaud\xc5\xbeiai bendradarbiaudama su pedagogais. \xc5\xbdaidimus \xc4\xafmon\xc4\x97 \xc4\xafvardija kaip svarb\xc5\xb3 mokymosi ir tobul\xc4\x97jimo \xc4\xafrank\xc4\xaf, nubr\xc4\x97\xc5\xbeia takoskyr\xc4\x85 tarp edukacini\xc5\xb3 ir smurtini\xc5\xb3 \xc5\xbeaidim\xc5\xb3 ir pateikia argumentus, kod\xc4\x97l t\xc4\x97vai turi skatinti vaikus rinktis pirmuosius._NEWLINE_\xc4\xaemon\xc4\x97 yra suk\xc5\xabrusi \xc5\xbeaidimus matematikos mokymuisi \xe2\x80\x9eSkai\xc4\x8di\xc5\xb3 miestas\xe2\x80\x9c bei angl\xc5\xb3 kalbos \xc4\xafg\xc5\xabd\xc5\xbeiams lavinti \xe2\x80\x9eMy First 100 Words\xe2\x80\x9c, portal\xc4\x85 pasaulio pa\xc5\xbeinimui Mokinukai.lt, nemokam\xc4\x85 \xc5\xbeaidim\xc5\xb3 portal\xc4\x85, skatinant\xc4\xaf r\xc5\xab\xc5\xa1iuoti \xc5\xa1iuk\xc5\xa1les ir tausoti aplink\xc4\x85 Eko.mokinukai.lt. Naujausias \xc4\xafmon\xc4\x97s projektas\xc2\xa0\xe2\x80\x93 internetin\xc4\x97 svetain\xc4\x97 bei \xc5\xbeaidimai \xe2\x80\x9eAB LESTO projektui\xe2\x80\x9c Elektromagija._NEWLINE_\xc4\xaemon\xc4\x97 Prewise, besispecializuojanti elektronini\xc5\xb3 mokym\xc5\xb3 srityje, \xc4\xaf edukacinius \xc5\xbeaidimus taip pat \xc4\xaftraukia ir \xc5\xbeaidybos \xe2\x80\x93 \xc5\xbeaidimo element\xc5\xb3 pritaikymo ne \xc5\xbeaidim\xc5\xb3 kontekste \xe2\x80\x93 elementus. Vienas i\xc5\xa1 pavyzd\xc5\xbei\xc5\xb3 \xe2\x80\x93 \xc5\xbeaidimas \xe2\x80\x9eI\xc5\xa1\xc5\xa1\xc5\xabkis\xe2\x80\x9c, kurio metu vaikai, \xc5\xbeaisdami \xc5\xbeaidim\xc4\x85 gal\xc4\x97jo kaupti ta\xc5\xa1kus, rinkti lipdukus, juos keisti \xc4\xaf pa\xc5\xbeymius, gauti gr\xc4\xaf\xc5\xbetam\xc4\x85j\xc4\xaf ry\xc5\xa1\xc4\xaf pamok\xc5\xb3 metu .\n_START_SECTION_\nMokinukai.lt\n_START_PARAGRAPH_\nMokymosi procesui palengvinti bei moksleiviams sudominti, portalas pasaulio pa\xc5\xbeinimui Mokinukai.lt naudoja animacij\xc4\x85. Nors \xc5\xa1io produkto k\xc5\xabrimui pasitelktos \xc4\xafvairios animacijos technikos, pla\xc4\x8diausiai naudojama Flash animacijos technologija. Portale teigiama, kad pasitelkus vaizdo ir garso sintez\xc4\x99, \xc5\xbeaidimo technikas, yra veikiami pagrindiniai poj\xc5\xab\xc4\x8diai (rega, klausa, lyt\xc4\x97jimas) ir d\xc4\x97l to vaikas pilnai \xc4\xaftraukiamas \xc4\xaf mokymosi proces\xc4\x85. Taip pat pastebima, kad \xc5\xa1iuolaikinis vaikas yra apsuptas ir paveiktas technologij\xc5\xb3 (interneto, kompiuterio), tod\xc4\x97l ir jo mokymosi procesas turi b\xc5\xabti praturtintas \xc5\xa1iomis technologijomis._NEWLINE_Kelet\xc4\x85 edukacini\xc5\xb3 \xc5\xbeaidim\xc5\xb3 mobiliesiems telefonams Lietuvos rinkai yra pasi\xc5\xabliusi \xc4\xafmon\xc4\x97 \xe2\x80\x9eSeven Code\xe2\x80\x9c . \xc5\xa0iuo metu galima atsisi\xc5\xb3sti \xc5\xbeaidim\xc4\x85 IQ testas (lietuvi\xc5\xb3, angl\xc5\xb3, kin\xc5\xb3 kalbomis), keli\xc5\xb3 eismo taisykli\xc5\xb3 bei test\xc5\xb3 aplikacij\xc4\x85 bei matematikos formuli\xc5\xb3 mokom\xc4\x85j\xc4\x85 program\xc4\x97l\xc4\x99, skirt\xc4\x85 vidurini\xc5\xb3 mokykl\xc5\xb3 moksleiviams ir studentams._NEWLINE_\xc4\xaevairias edukacines programas vykdo ne tik vie\xc5\xa1asis sektorius, bet ir privatus verslas. Jie \xc4\xaf savo program\xc5\xb3 vykdym\xc4\x85 taip pat \xc4\xaftraukia animacij\xc4\x85 (ypa\xc4\x8d, kai auditorija\xc2\xa0\xe2\x80\x93 vaikai). Visai neseniai (2011 metais) Lietuvoje pasirod\xc4\x97 \xe2\x80\x9eDanske\xe2\x80\x9c banko finansuotas nemokamas edukacinis \xc5\xbeaidimas Pinig\xc4\x97nai, ugdantis vaik\xc5\xb3 finansin\xc4\xaf ra\xc5\xa1tingum\xc4\x85. Tai analogi\xc5\xa1ka Moneyville versija. \xc4\xaedomu pasteb\xc4\x97ti, jog \xc5\xbeaidime n\xc4\x97ra joki\xc5\xb3 nuorod\xc5\xb3 \xc4\xaf \xe2\x80\x9eDanske\xe2\x80\x9c bank\xc4\x85._NEWLINE_Egzistuoja daugyb\xc4\x97 kit\xc5\xb3 edukacini\xc5\xb3 \xc5\xbeaidim\xc5\xb3, kuriuose naudojama animacija.'